A. Baranausko ir A. Žukausko-Vienuolio memorialinis muziejus

A. Baranausko ir A. Vienuolio-Žukausko memorialinis muziejus – muziejus, veikiantis Anykščiuose, A. Vienuolio g. 2. Jis kaupia, saugo ir populiarina Anykščių krašto literatūros, kultūros ir istorijos muziejines vertybes, organizuoja pažintines ekskursijas, dalyvauja bei organizuoja miesto šventes ir kultūros renginius.Anykščių krašto lankytinos vietos. A. Baranausko ir A. Vienuolio - Žukausko memorialinis muziejus kulturos-miestas.lt  Muziejus turi 3 skyrius: Rašytojų memorialinį, Istorijos paveldo ir Etninės kultūros.

 Istorija 

Muziejaus įkūrimo data laikoma 1927 m. gegužės 1 d. Tą dieną pirmojoje lankytojų knygoje įrašą padarė rašytojas Antanas Žukauskas-Vienuolis. Pirmasis muziejaus pastatas – poeto ir vyskupo Antano Baranausko klėtelė. Ji buvo pastatyta 1826 m. buvusiame Anykščių priemiestyje Jurzdike. 1839 m. klėtelė perkelta į dabartinę vietą. Joje mėgo ilsėtis A. Baranauskas, čia sukūręs poemą „Anykščių šilelis“. Giminaitis rašytojas A. Vienuolis 1921 m. tėvų testamentu paveldėjo Baranauskų sklypą. Jis klėtelę išsaugojo ir joje įkūrė Antano Baranausko muziejų – čia sunešė vyskupo baldus, buities ir asmeninius daiktus, rankraščius, 1863 m. sukilėlių ginklus.

A. Baranausko klėtelė buvo pirmasis memorialinis muziejus Lietuvoje.MUZIEJINĖS KALVOS ATNAUJINIMAS: Atviras architektūros idėjų konkursas Anykščiuose pilotas.lt 1945 m. A. Vienuolis oficialiai paskirtas muziejaus direktoriumi. Jis pats rinko, tvarkė eksponatus, buvo įstaigos ir ekskursijų vadovas. 1947 m. klėtelė suremontuota: perdengtas stogas, sutvarkytas prieklėtis, įvesta elektra. 1958 m., praėjus metams po A. Vienuolio mirties, baigtas klėtelės apsauginis gaubtas. Šią rašytojo idėją įkūnijo architektas J. Kvašys. 1976 m. klėtelė konservuota.

Po A. Vienuolio mirties, 1957 m. jo name įkurtas rašytojo memorialinis muziejus. Namo pirmajame aukšte įrengta ekspozicija, atspindinti rašytojo gyvenimą ir kūrybą, antrajame – memorialiniai kambariai. 1962 m. A. Baranausko klėtelė ir A. Vienuolio namas-muziejus sujungti į vieną A. Baranausko ir A. Vienuolio-Žukausko memorialinį muziejų.

1992 m. muziejui perduota Anykščių koplyčia, tapusi jo padaliniu, veikusiu iki 2012 m. vasaros, kol pastatas buvo perduotas naujai įkurtam Anykščių menų centrui. 2010–2012 m. muziejaus filialu buvo Sakralinio meno centras su Angelų muziejumi, kurie 2012 m. perduoti Menų centrui.

1991 m. muziejus pradėjo leidybinę veiklą. Nuo 1997 m. įstaigoje pradėta rengti edukacines programas. 2011–2015 m. veikė Muziejaus mokykla.

2023 m. duomenimis, muziejuje dirbo iš viso 35 darbuotojai, įstaigą aplankė 72 355 žmonės, buvo saugomi 53 149 eksponatai.Muziejų statistinės ataskaitos. A. Baranausko ir A. Vienuolio-Žukausko memorialinis muziejus lrkm.lt

 Vadovai 

 Ona Sedelskytė (1958–1960), literatė
 Teresė Mikeliūnaitė (1960–1984), literatė
 Alvydas Rimavičius (1984–1989), lituanistas
 Vytautas Balčiūnas (1989–1992), lituanistas
 Antanas Verbickas (1992–), istorikas

 Ekspozicijos 

Muziejus sukauptus rinkinius eksponuoja ne tik Anykščių mieste, bet ir apylinkėse:
 Antano Baranausko klėtelė (A. Vienuolio g. 2, Anykščiai)
 Antano Vienuolio namas-muziejus (A. Vienuolio g. 2, Anykščiai)
 Bronės Buivydaitės memorialinis muziejus (Vilniaus g. 21, Anykščiai)
 Aukštaitijos siauruko muziejus (Stoties g. 4B, Anykščiai)
 Šeimyniškėlių piliakalnio kompleksas (J. Biliūno g. 97A, Anykščiai)
 Liudvikos ir Stanislovo Didžiulių memorialinis muziejus (Griežionėlės, Andrioniškio sen.)
 Jono Biliūno memorialinis muziejus (Niūronys, Anykščių sen.)
 Arklio muziejus (Niūronys, Anykščių sen.)

 Šaltiniai 

 Nuorodos 

 Oficiali svetainė
 Baranausko klėtelė panoramas.lt 


Kategorija:Anykščiai
Kategorija:Anykščių rajono paveldas
Kategorija:Lietuvos asmenybių muziejai